b'\n_START_ARTICLE_\nVeronika Deseni\xc5\xa1ka (opera)\n_START_PARAGRAPH_\nVeronika Deseni\xc5\xa1ka je opera v \xc5\xa1tirih dejanjih slovenskega skladatelja Danila \xc5\xa0vare._NEWLINE_Skladatelj je priredil \xc5\xbdupan\xc4\x8di\xc4\x8devo dramsko besedilo in po njem v letu 1939 napisal prvi del, v letih 1942 - 1943 pa \xc5\xa1e drugi del opere (po Tomi\xc4\x87evem besedilu), za katero je zna\xc4\x8dilno melodi\xc4\x8dno izra\xc5\xbeanje, ki ga le tu in tam prekinejo recitativi. Krstna predstava je bila v ljubljanski operi 29. decembra leta 1946.\n_START_SECTION_\nVsebina\n_START_PARAGRAPH_\nGodi se v 16. stoletju na Desenicah, v Kr\xc5\xa1kem, na Ostrvici in v Celju.\n_START_SECTION_\nPrvo dejanje\n_START_PARAGRAPH_\nMladi grof Friderik se zaljubi v lepo Veroniko, ki ji izpove ljubezen in jo po\xc5\xa1lje v kr\xc5\xa1ki grad kot pomo\xc4\x8dnico svoji \xc5\xbeeni, da bi mu bila bli\xc5\xbee.\n_START_SECTION_\nDrugo dejanje\n_START_PARAGRAPH_\nFriderikova \xc5\xbeena Jelisava kmalu spozna, da je med njenim mo\xc5\xbeem in Veroniko ljubezensko razmerje. Friderik v tem dejanju umori svojo soprogo, da bi se lahko poro\xc4\x8dil z mlado Veroniko.\n_START_SECTION_\nTretje dejanje\n_START_PARAGRAPH_\nFriderik in Veronika se poro\xc4\x8dita, \xc4\x8desar ne odobrava stari grof Herman, ki da Friderika zapreti, Veronika pa zbe\xc5\xbei.\n_START_SECTION_\n\xc4\x8cetrto dejanje\n_START_PARAGRAPH_\nHerman obto\xc5\xbei Veroniko \xc4\x8darovni\xc5\xa1tva, sodi\xc5\xa1\xc4\x8de pa jo spozna za nedol\xc5\xbeno in jo osvobodi. Herman jo da kljub temu umoriti, kar spro\xc5\xbei val negodovanja med ljudstvom, ki kli\xc4\x8de ma\xc5\xa1\xc4\x8devanje nad morilca.'